text: Eg takki fyri heiðurin, mær er sýndur at siga nøkur orð hesa løtu við Toftavatn.
  Hetta er eitt gott tiltakið og eitt frálíkt høvi at koma út í Guds fríðu náttúru, har vit kunnu hoyra egið hjartaslag og egnan andadrátt, saman við fuglaljóði, áartutli, dunnugvaggan, jarman frá seyði, práti og hugnað frá fólki, saman við mongum øðrum lívgevandi ljóði.
text: #000003
text: Økið við Toftavatn er vakurt og hugtakandi í øllum førum fyri okkum, sum á ein ella annan hátt eru knýtt at økinum og hava góðar og jaligar upplivingar hiðani. Toftavatn, fjórðstørsta vatnið í Føroyum við sínum hálva ferkilometri, hevur, síðani fólk vitjaðu tað av fyrstan tíð, verið ein upplivingardepil.
  Upplivingardepil, er óivað eitt nýtt orð, men upplivingar í vøkrum, mennandi og hugnaligum umhvørvi, er ein gomul sannroynd – sum føroyingar eisini hava notið gott av gjøgnum tíðirnar.
text: #000005
text: Toftavatn var óivað ein upplivingardepil og sonn náttúruperla, langt áðrenn fólk byrjaðu at tosa við hesum nøvnum um ávís støð. Vatnið og umhvørvið rundan um lá bara her og hevði sína jaligu atdráttarmegi, sum altíð var eina vitjan verd.
  Soleiðis var tað eisini langt áðrenn vit byrjaðu at selja landið sum ferðamannaland, langt áðrenn kunningarstovur og “Visit” Føroyar, sóu dagsins ljós, og langt áðrenn ferðamálini skuldu kannast á alnótini, áðrenn fráferð.
text: #000006
text: Hevði Toftavatn kunnað sagt frá teimum orðum, her eru søgd og teimum upplivingum, fólk hava havt her, ja, so hevði røðan verið long, áhugaverd, spennandi, hugtakandi og sorgblíð.
text: #000007
text: -Tá høvdu vit hoyrt um børn og vaksin, sum hugnaðu sær fram við vatninum, á vatninum og í vatninum í tímar. Ja, tey vistu ikki rættiliga, hvussu tímarnir fóru, og gleddust um tann vælsmakkandi matpakkan, sum smakkaði betri í nátúruni enn heima.
  -Tá høvdu vit hoyrt um hugnaligar og mennandi útferðir hjá skúlaflokkum, familjum, grannaløgum, ferðaløgum og øðrum.
  -Tá høvdu vit hoyrt um fólkafundir, Blákrossfundir, sunnudagsskúlaútferðir, útimøti og aðrar fundir.
  -Tá høvdu vit hoyrt vinarlig orð frá ungum og eldri, sum á kærleiksútferð vitjaðu vatnið, og kanska fyrstu ferð leiddust, mussaðust og tóku um hvønn annan.
text: #000008
text: Ja, hevði Toftavatn kunnað sagt frá upplivingum, so høvdu vit hoyrt um:
  -Sílafiskarar, sum fegnir stóðu við tráðu og fingu síl og smakkaðu jaligu upplivingina.
  -Sílafiskarar, sum einki síl fingu, men kortini fingu eina góða ferð í Guds vøkru náttúru og fingu rørt skrokið.
text: #000012
text: -Tá høvdu vit eisini hoyrt um sorgartilburðir, og serliga stóra sorgardagin, 31. august 1964, tá tríggir dreingir druknaðu á vatninum. Tá vendist vatnið brádliga frá at vera eitt hugnaligt “gleðisvatn” til eitt ræðandi “sorgarvatn”.
  Tá høvdu vit hoyrt um gongu- og rennitúrar, har ung og eldri fingu gleði og likamsvenjing, við einum túri um innara vatnið
text: #000014
text: Toftavatn er tó ikki vatnið, eg og aðrir nesdreingir á mínum aldri eru vaksnir upp við. Tá eru tað heldur Starvatn, Kornvatn, “Tjørnuháls”, Vøruvatn og Nesvatn, ið lógu nærri við.
  Og tó, so minnist eg fleiri góðar løtur saman við vinum aftaná skúlatíð, har vitjað og spælt var á Bøllunesi, á Sandinum mikla og aðrastaðni. Minuttir og tímar runnu avstað, tá spenningurin at fanga maðkapirrur og síl vóru fremst í huganum.
  Jú, mangt kundi verið at hugleitt um við Toftavatn.
text: #000015
text: Tá vit vóru komin inn í Rók, verða vit bjóðaði inn til Jenny Kirke til ein drekkamunn. Mamma og Jenny vóru javngamlar og kendust væl. Vit dreingir hava óivað fegnast um steðgin og hvílt beinini. Men tað, eg minnist best, eru heitu pannukøkurnar, Jenny borðreiddi við.
text: #000017
text: Please leave this field empty.
text: #000023